《观卢岩瀑布放歌》
清代·焦贲亨

峰回绝壁鬼斧折，凿破天门天汉泄。干崖照耀挂长虹，飞流溅沫喷寒雪。

须臾幽壑风飒飒，吹散游丝四面射。我欲剪之作罗裙，鲛人停梭依岚泣。

危磴斑斑绣紫黛，蹑屐扪萝石龛在。洞花摇落点翠林，悬岩颠松皆生态。

隐隐谷口处士庄，盈盈碧水洗石床。载酒酣歌兴未已，玉女峰头月吐芒。

作者简介：（?—1684）清河南登封人，字邱园。顺治五年举人。除福建兴化府推官，擢江西瑞州府同知。归后主嵩阳书院。有《嵩山志》及诗文集等。